মোহাম্মদপুর থানার ওসির বিরুদ্ধে মামলা খারিজ | Bangladesh Pratidin
/ মোহাম্মদপুর থানার ওসির বিরুদ্ধে মামলা খারিজ
প্রকাশ : ১৬ অক্টোবর, ২০১৬ ১৬:৫৪
প্রিন্ট করুন মোহাম্মদপুর থানার ওসির বিরুদ্ধে মামলা খারিজ অনলাইন ডেস্ক রাজধানীর মোহাম্মদপুর থানার ওসি ও দুই পুলিশ কর্মকর্তাসহ পাঁচজনের বিরুদ্ধে এক আইনজীবীর আনা চাঁদাবাজির অভিযোগে মামলার আবেদন খারিজ করে দিয়েছেন আদালত। ঢাকা মহানগর হাকিম খুরশীদ আলমের আদালতে আভিযোগ করেন আইনজীবী কুতুব উদ্দিন। শুনানি শেষে দুপুরে আবেদনটি খারিজ করে দেন বলে জানান আদালতের পেশকার মো. রিয়াজ। ঢাকা বারের সদস্য কুতুবউদ্দিন আহমেদ জজ কোর্ট ও হাইকোর্টে প্র্যাকটিসের পাশাপাশি তিনি যুদ্ধাপরাধ ট্রাইব্যুনালে আসামিদের পক্ষে রাষ্ট্রনিযুক্ত আইনজীবী হিসেবেও কাজ করেন। মোহাম্মদপুর থানার ওসি মো. জামালউদ্দিন মীর (ওসি), এসআই মো. রাজীব, এএসআই মো. খোরশেদ এবং একটি অবাসন নির্মাতা প্রতিষ্ঠানের কর্মকর্তা মো. মামুন হোসাইন ও মো. সোহেলের বিরুদ্ধে এই মামলার আবেদন করেন তিনি। এদিকে, মামলার আবেদন নাকচ হয়ে যাওয়ায় উচ্চ আদালতে যাওয়া চিন্তাভাবনা করছে বাদিপক্ষ। এ বিষয়ে কুতুবউদ্দিনের আইনজীবী মাহবুব হাসান রানা বলেন, “বিচারক সঠিক আদেশ দেননি। অভিযোগের অবশ্যই সত্যতা আছে। আমরা উচ্চ আদালতে আবেদন করব। ”
বিডি-প্রতিদিন/১৬ অক্টোবর, ২০১৬/মাহবুব